REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/494-21

25. novembar 2021. godine

B e o g r a d

ZAPISNIK

52. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 25. NOVEMBRA 2021. GODINE

Sednica je počela u 12,00 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Zoran Bojanić, Nikola Jolović i Olivera Pešić, kao i zamenici članova Odbora: Adrijana Pupovac, Ana Beloica, Zoran Tomić, Snežana Petrović i Mihailo Jokić.

Sednici nisu prisustvovali članovi Odbora: Goran Kovačević, Boban Birmančević, Dušan Bajatović, Ljiljana Kuzmanović Vujaković, Vojislav Vujić, Zoltan Pek i Milorad Mijatović, kao ni njihovi zamenici.

Sednici prisustvuje kandidat za člana Saveta guvernera Narodne banke Srbije Stojan Stamenković.

Na predlog predsednika, **Odbor je jednoglasno (10 glasova za) utvrdio** sledeći

**D n e v n i r e d:**

1. Razgovor sa kandidatom za izbor člana Saveta guvernera Narodne banke Srbije;

2. Utvrđivanje Predloga odluke o izboru člana Saveta guvernera Narodne banke Srbije;

3. Utvrđivanje Predloga odluke o prestanku funkcije dva člana Republičke komisije za zaštitu prava u postupcima javnih nabavki, zbog isteka vremena na koje su izabrani.

**1. tačka dnevnog reda**: Razgovor sa kandidatom za izbor člana Saveta guvernera Narodne banke Srbije

Aleksandra Tomić, predsednik Odbora, izvestila je članove Odbora da je na sednici ovog odbora pokrenut postupak za izbor člana Saveta guvernera Narodne banke Srbije s obzirom na to da dosadašnjem članu Saveta guvernera Stojanu Stamenkoviću 27. decembra 2021. godine ističe mandat od pet godina na koji je izabran. Na poziv poslaničkim grupama u Narodnoj skupštini da u određenom roku predlože kandidata za izbor člana Saveta guvernera, poslanička grupa „Aleksandar Vučić – za našu decu“ dostavila je predlog da se za člana Saveta guvernera i u narednom petogodišnjem mandatu izabere Stojan Stamenković, sa biografijom kandidata i izjavom o prihvatanju kandidature.

U skladu sa članom 27. stav 3. Zakona, Odbor je konstatovao da članu Saveta guvernera Stojanu Stamenkoviću 27. decembra 2021. godine ističe mandat od pet godina na koji je izabran na sednici Narodne skupštine koja je održana 27. decembra 2016. godine.

Stojan Stamenković, kandidat predložen za člana Saveta guvernera u narednom mandatu od pet godina, izneo je zanimljive podatke iz svoje bogate radne biografije, pre svega to da njegova saradnja sa Narodnom bankom i MMF-om datira još iz sedamdesetih godina i da traje sve do danas. Posebno je istakao izvrsnu saradnju sa guvernerkom NBS Jorgovankom Tabaković, za koju je rekao da poseduje veliku stručnost i posvećenost radu, kao i to da će u narednom periodu njegova pažnja u prvom planu biti usmerena na praćenje kretanja inflacije.

Veroljub Arsić i Mihailo Jokić, član i zamenik člana Odbora, u razgovoru sa kandidatom, razmenili su mišljenja o nadolazećem problemu porasta cena koji je uslovljen porastom cena gasa i struje u svetu, te o ulozi Narodne banke i merama za suzbijanje inflacije.

**2. tačka dnevnog reda**: Utvrđivanje Predloga odluke o izboru člana Saveta guvernera Narodne banke Srbije

Na osnovu člana 22. stav 1. Zakona o Narodnoj banci Srbije, člana 55. i člana 203. st. 2. i 3. Poslovnika Narodne skupštine, Odbor je jednoglasno (10 glasova za) utvrdio Predlog odluke o izboru člana Saveta guvernera Narodne banke Srbije, koji je uputio Narodnoj skupštini na razmatranje i usvajanje, a koji glasi:

„Za člana Saveta guvernera Narodne banke Srbije bira se Stojan Stamenković, na period od pet godina, koji počinje da teče od 28. decembra 2021. godine.“

Za predstavnika Odbora na sednici Narodne skupštine određena je Aleksandra Tomić, predsednik Odbora.

**3. tačka dnevnog reda**: Utvrđivanje Predloga odluke o prestanku funkcije dva člana Republičke komisije za zaštitu prava u postupcima javnih nabavki, zbog isteka vremena na koje su izabrani.

Na osnovu člana 189. stav 2. i člana 197. stav 3. Zakona o javnim nabavkama, kao i člana 203. stav 1. Poslovnika Narodne skupštine, Odbor je jednoglasno (10 glasova za) utvrdio Predlog odluke o prestanku funkcije dva člana Republičke komisije za zaštitu prava u postupcima javnih nabavki, koji je uputio Narodnoj skupštini na razmatranje i usvajanje, a koji glasi:

„Prestaje funkcija članovima Republičke komisije za zaštitu prava u postupcima javnih nabavki Jeleni Stojanović i Svetlani Ražić istekom vremena na koje su izabrane 27. decembar 2016 - 27. decembar 2021. godine.“

Za predstavnika predlagača na sednici Narodne skupštine određena je dr Aleksandra Tomić, predsednik Odbora.

Sednica Odbora je završena u 12,45 časova.

Sednica je tonski snimana.

SEKRETAR PREDSEDNIK

Tijana Ignjatović dr Aleksandra Tomić